**Stam în fereastra susă**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stam în fereastra susă

Şi izvorau în taină,

Cu-a lor de aur haină,

A nopţii stele mari.

Se umflă dinainte-mi

De vânt deschisa carte

Şi literele-i moarte

În lună joacă clar.

Un râu, vezi, mişcă unda-i

Cea visător-bolnavă,

Un cântec în dumbravă,

O floare văd pe lan.

O stea în cer albastru,

Ce-aruncă-a ei icoană

Pe-oglinda albă, plană,

A lacului Meran.

Şi sună-n noaptea tristă

Un cântec de copilă

Şi vântu-ntoarce-o filă

Din cartea ce-am deschis.

De ce mi-a-ntors el foaia

Unde-nvăţatul zice

Că-n lume nu-i ferice,

Că viaţa este vis?